Istanbulin sopimus

Istanbulin sopimus eli Euroopan neuvoston yleissopimus naisiin kohdistuvan väkivallan ja perheväkivallan ehkäisemisestä ja torjumisesta on maailman ensimmäinen laaja-alainen sopimus, jonka tarkoitus on ennaltaehkäistä ja poistaa perheessä tapahtuvaa ja naisiin kohdistuvaa väkivaltaa. 

Istanbulin sopimus hyväksyttiin vuonna 2011, ja se astui kansainvälisesti voimaan 1. elokuuta 2014.

Sopimuksen tavoitteena on muun muassa:
 ehkäistä ja poistaa naisiin kohdistuvaa väkivaltaa ja perheväkivaltaa
 suojella perheenjäseniin ja naisiin kohdistuvan väkivallan uhreja ja tarjota heille tukipalveluita
 saattaa perheessä tapahtuvan tai naisiin kohdistuvan väkivallan tekijät vastuuseen teoistaan
 edistää kaikkien naisiin kohdistuvan syrjinnän muotojen poistamista
 edistää naisten ja miesten välistä tosiasiallista tasa-arvoa
 edistää viranomaisten ja järjestöjen yhteistyötä edellä mainitun väkivallan kitkemisessä
Sopimus velvoittaa muun muassa:
 säätämään leikkauksella tehtävä naisen sterilointi rangaistavaksi, jos siihen ei ole hänen lupaansa tai hän ei ymmärrä menettelyä
 kieltämään seksuaalisen häirinnän (säätää rikosoikeudellinen tai muu seuraamus kaikista ei-toivotuista sanallisista, sanattomista tai ruumiillisista seksuaalisen käyttäytymisen muodoista, joiden tarkoituksena tai vaikutuksena on henkilön ihmisarvon loukkaaminen, erityisesti, jos käyttäytyminen luo uhkaavan, vihamielisen, halventavan, nöyryyttävän tai loukkaavan ilmapiirin)
 pakottamalla solmitut avioliitot voidaan mitätöidä, kumota tai purkaa aiheuttamatta uhreille kohtuutonta taloudellista tai hallinnollista taakkaa.
 ottamaan käyttöön 24/7 toimivan ilmaisen auttavan puhelimen, jossa voi luottamuksellisesti tai nimettömästi kysyä neuvoa naisiin tai perheenjäseniin kohdistuvassa väkivallassa
 perustamaan riittävän määrän helposti saavutettavia turvakoteja
 §34 säätämään rangaistavaksi toiseen henkilöön kohdistuvan tahallisen ja toistuvan uhkaavan käyttäytymisen, joka saa henkilön pelkäämään turvallisuutensa vaarantumista (vainoaminen)
Sopimusmääräysten täytäntöönpanoa seuraa naisiin kohdistuvan väkivallan ja perheväkivallan torjunnan asiantuntijaryhmä (GREVIO).

 Suomessa 
Suomi allekirjoitti Istanbulin sopimuksen (53/2015) 11. toukokuuta 2011 ja hyväksyi sen 17. huhtikuuta 2015. Sopimus astui voimaan Suomessa 1. elokuuta 2015. 

 Valmistelu 
Ennen sopimuksen voimaantuloa Terveyden ja hyvinvoinnin laitos arvioi, että sopimuksen velvoitteiden täyttäminen maksaa Suomelle noin 40 miljoonaa euroa vuodessa. Alexander Stubbin hallitus ei 18. syyskuuta 2014 antamassaan esityksessä esittänyt erillistä rahoitusta sopimuksen saattamiseksi voimaan, vaan toimenpiteet aiottiin toteuttaa valtiontalouden kehyksen puitteissa. Hallitus ei esittänyt perustettavaksi matalan kynnyksen tukikeskuksia. Se lupasi selvittää vuorokauden ympäri auttavan puhelimen ja raiskauskriisikeskusten järjestämistä, mutta sopimuksen puolesta kampanjoineen ihmisoikeusjärjestö Amnestyn mukaan käytännön suunnitelmat puuttuivat, eikä esityksessä ollut selkeää aikataulua tai rahoitusta sopimuksen velvoittaman erillisen koordinaatioelimen perustamisesta.

Maaliskuussa 2015 eduskuntapuolueet Perussuomalaisia lukuun ottamatta kannattivat Istanbulin sopimusta. Keskustaa lukuun ottamatta eduskuntapuolueet halusivat sopimusta vasten koordinaatioelimen, joka tehostaisi sopimuksen toteuttamista.

 Toteuttaminen 
Osana sopimuksen voimaansaattamista Suomi lisäsi vuonna 2014 rikokseksi vainoamisen (Istanbulin sop. §34).

Suomessa on sopimuksen vastaisesti lupa sterilisoida henkilö "painavista syistä" vasten hänen tahtoaan, jos hän on sairauden vuoksi on pysyvästi kykenemätön ymmärtämään steriloimisen merkityksen (esimerkiksi kehitysvamman vuoksi) ja hänen laillinen edustajansa hakee hänelle pakkosterilointia a. koska hänen lapsensa olisivat luultavasti vaikeasti sairaita tai ruumiiltaan viallisia b. raskaus vaarantaisi hänen terveytensä c. hänen sairautensa tai siihen verrattava syy rajoittaisi vakavasti hänen kykyään hoitaa lapsia.

Suomen turvakotien määrä ei täyttänyt sopimuksen vaatimusta heinäkuussa 2017.

Amnestyn Suomen osasto kampanjoi vuosia, jotta Suomeen perustettaisiin naisiin kohdistuvan väkivallan vastaista työtä koordinoiva elin. Istanbulin sopimuksessa velvoite kirjattiin artiklaan 10.

Istanbulin sopimus korostaa sitä, että seksuaalirikoksen tunnusmerkkinä käytetään suostumuksen puutetta, kun taas nykyinen Suomen lainsäädäntö määrittelee raiskauksen käytetyn ruumiillisen väkivallan kautta. Vuonna 2014 myös Suomen perustuslakivaliokunta totesi lausunnossaan (6/2014 vp), että suostumuksen puuttumiseen perustuva kirjoittamistapa korostaisi raiskauksen luonnetta seksuaalisen itsemääräämisoikeuden loukkauksena ja että jatkossa on syytä arvioida mahdollisuudet kehittää raiskauksen tunnusmerkistöä siihen suuntaan.

Sopimuksen edellyttämät matalan kynnyksen tukikeskukset puuttuivat Suomesta. Helmikuussa 2016 Suomeen alettiin suunnitella sopimuksen mukaista matalan kynnyksen tukikeskusta raiskausten ja muun seksuaalisen väkivallan uhreille. Sopimuksen mukaan tukikeskuksessa uhrin tulee saada "yhdestä ja samasta paikasta" erityistukea, kuten oikeustieteellinen tutkimus, traumatuki, psykologinen neuvonta ja terapia. Alustavien suunnitelmien mukaan keskus sijoitettaisiin jonkin suuren sairaalan yhteyteen, jotta esimerkiksi oikeuslääketieteelliset näytteet voidaan ottaa. Suomi perusti viimeisenä Pohjoismaana keskuksen (Seksuaalisen väkivallan uhrien tukikeskus Seri) 29. toukokuuta 2017 Helsingin Naistenklinikalle. Tuen piirissä ovat vain pääkaupunkiseudun kuntien asukkaat. Keskus auttaa yli 16-vuotiaita seksuaalirikoksen uhreja kuukauden sisällä tapahtuneesta. Sinne pääsee ilman lähetettä tai rikosilmoituksen tekemistä. Samanlaisia tukikeskuksia on tarkoitus perustaa myöhemmin muualle Suomeen.

 Euroopan neuvoston jäsenvaltioiden sopimustilanne 22.01.2019 
ValtioAllekirjoitus-pvmVoimaantulopäiväAlbania19.12.20111.8.2014Andorra22.2.20131.8.2014Alankomaat14.11.20121.3.2016Armenia18.1.2018AzerbaidžanBelgia11.9.20121.7.2016Bosnia8.3.20131.8.2014Bulgaria21.4.2016Espanja11.5.20111.8.2014Euroopan unioni13.6.2017Georgia19.6.20141.9.2017Irlanti5.11.2015Islanti11.5.20111.8.2018Iso-Britannia8.6.2012Italia27.9.20121.8.2014Itävalta11.5.20111.8.2014Kreikka11.5.20111.10.2018Kroatia22.1.20131.10.2018Kypros16.6.20151.3.2018Latvia18.5.2016Liechtenstein10.11.2016Liettua7.6.2013Luxemburg11.5.20111.12.2018Malta21.5.20121.11.2014Moldova6.2.2017Monaco20.9.20121.2.2015Montenegro11.5.20111.8.2014Norja7.7.20111.11.2017Pohjois-Makedonia8.7.20111.7.2018Portugali11.5.20111.8.2014Puola18.12.20121.8.2015Ranska11.5.20111.11.2014Romania27.6.20141.9.2016Ruotsi11.5.20111.11.2014Saksa11.5.20111.2.2018San Marino30.4.20141.5.2016Serbia4.4.20121.8.2014Slovakia11.5.2011Slovenia8.9.20111.6.2015Suomi11.5.20111.8.2015Sveitsi11.9.20131.4.2018Tanska11.10.20131.8.2014Tšekki2.5.2016Turkki11.5.20111.8.2014 - eronnut sopimuksesta vuonna 2021Ukraina7.11.2011Unkari14.3.2014VenäjäViro2.12.20141.2.2018

 Neuvostoon kuulumattomien valmisteluun osallistuneiden/ tarkkailijavaltioiden sopimustilanne 4.6.2018 
ValtioAllekirjoitus-pvmVoimaantulopäiväJapaniKanadaMeksikoVatikaanivaltioYhdysvallat

 Lähteet 

 Aiheesta muualla 
 Istanbulin sopimus suomeksi 

Luokka:Naisten oikeudet
Luokka:Perheväkivalta
Luokka:Euroopan neuvosto
Luokka:Ihmisoikeussopimukset
Luokka:Istanbulin historia